પ્રશાંત દયાળ (દીવાલઃ ભાગ-62): મહંમદની બેરેકમાં મોટા સ્ટાફ સાથે આવી પહોંચેલા જેલર કૌશીક પંડયાના ચહેરા ઉપર ખીન્નતા હતી, મહંમદ અને તેના સાથીઓને કારણે તેમને જેલ આઈજીપી સામે નીચા જોવાનું થયું હતું. તે તેમની સાથે વાત કરવા ન્હોતા આવ્યા પણ આઈજીપી દ્વારા લેવામાં આવેલા નિર્ણયની બજવણી કરવા આવ્યા હતા. તેમણે મહંમદ અને તેના સાથીઓને કહ્યું સામાન પેક કરો અને અહીંથી નિકળો, મહંમદ તેની સામે જોઈ રહ્યો તેને ખબર હતી કે જો અત્યારે તે જેલર પંડયા સામે થોડો પણ ઢીલો પડયો તો પંડયા તેની ઉપર હાવી થઈ જશે, તેણે જેલર પંડયાને કડક અવાજમાં કહ્યું સર જરા શાંતિથી વાત કરો અહીંથી નિકળી ક્યાં જવાનું છે તે સ્પષ્ટ કહો, પંડયાએ મહંમદ સામે જોયા વગર તેના બીજા સાથીઓ સામે જોઈ કહ્યું તમારી બેરેક બદલવામાં આવી રહી છે. હવે તમારી નવી બેરેકમાં તમારા આઠ સિવાય કોઈ જ હશે નહીં, એકલા રહેજો. યુનુસને આ નિર્ણય પસંદ આવ્યો ન્હોતો, તે કઈક બોલવા જતો હતો, પણ મહંમદે તેને આંખના ઈશારે શાંત રહેવાની સૂચના આપી, દસ મિનિટમાં મહંમદ અને તેના સાથીઓએ સામાન પેક કરી નાખ્યો. બેરેકમાં રહેલા બીજા કેદીઓ તેમને જોઈ રહ્યા હતા તેમને તો ખબર જ ન્હોતી કે મામલો શું છે. બધાનો સામાન પેક થઈ જતા તેમને લઈ જેલ પોલીસ છોટા ચક્કરની પાંચ નંબરની બેરેકમાં પહોંચી હતી, બેરેક વિશાળ હતા, પણ હવે તેમાં માત્ર આ આઠ કેદીઓ જ રહેવાના હતા. મહંમદને છોડી બધાએ જ્યારે બેરેક જોઈ ત્યારે તેમને મનમાં ગુસ્સો આવ્યો, પણ મહંમદની નજર બેરેકની નજીકના ખુલ્લા મેદાન, તેને લાગેલા દરવાજા અને આસપાસની દિવાલોને જોઈ રહી હતી. ત્યાં સુધી બંદીનો પણ સમય થઈ ગયો હતો જેના કારણે બેરેક નંબર પાંચમાં જેની વોર્ડન તરીકે નોકરી હતી તે કેદી સીપાઈ સાથે બેરેકને તાળું મારી જતો રહ્યો હતો, બધા પોતાની નવી બેરેકમાં સામાન ગોઠવી રહ્યા હતા, પણ મહંમદ પોતાના બીસ્તરા ઉપર સામાનને બાજુમાં રાખી બેઠો કઈક વિચારી રહ્યો હતો. બેરેક બદલવાનો નિર્ણય બધા જ માટે આશ્ચર્યજનક હતો, સામાન મુકી બધા મહંમદની આસપાસ આવી બેઠા, યુસુફે પુછ્યું મેજર આપણને બેરેકમાં બધા કરતા જુદા કેમ પાડયા, મેજરે તેની સામે જોયું પરવેઝે પણ યુસુફના પ્રશ્નને સમર્થન આપતા કહ્યું મેજર આ બરાબર થયું નથી, હવે આગલી મુદતે કોર્ટને કહેવું પડશે. મહંમદ બેરેકના બંધ દરવાજા સામે જોયું તેને ખબર હતી કે ત્યાં કોઈ નથી, છતાં તેણે ખાતરી કરવા માટે જોઈ લીધુ હતું દરવાજા બહાર સાંજના અંધારાએ જગ્યા લઈ લીધી હતી. મહંમદે પહેલા બધાની સામે વારાફરતી જોયું અને પછી એકદમ ઊભો થયો અને નાચવા લાગ્યો.